Тигрис

Тигрис (тур. Dicle Nehri, араб. دجلة, Диджла) — рѣка в Турции (cca 400 км) ай Ираку (cca 1400 км), а тыж часточно творить границѣ тых штатох зоз Сириов (42+5 км). В давнинѣ з выходу ограничовала стародавны територии Мезопотамии въедно зоз Евфратом на западѣ (сама назва „Мезопотамия“ походить з грецкого, а означать землю меджи рѣками). Тигрис 1850 км довгый. Базен мать плоху 258 000 km². Выток мать у выходной Анатолии, тече через полонину Джезире и значну часть Мезопотамской низины. В Ираку стѣкать ся въедно з Евфратом и творить з ним рѣку Шатт ал-Араб, яка занедовго пак ся вливать до Персийского заливу. История На тых добрых и теплых видѣках, што меджи рѣками Тигрисом и Евфратом лежать, жили найпервшы люде. Ту бивно росли датлѣ, фигы, хлѣбны дерева, и чоловѣк за ѣдло не быв у притиску. В стародавных часах на берегах Тигриса было множество великых варошох, а його воды хосновали на поливаня земледѣлскых земель. Меджи нима майславный Ниниве, главный город давной Ассирии. Сесь такый великый быв, же його обсяг доходив до 12 миль, муры мав высокы, а так широкы, же на них три возы могли пройти еден пиля другого тай ся на завадити. Ток рѣкы Обѣ рѣкы, Тигрис як и Евфрат, вытѣкають зоз Арменской верховины. В зачатку все лѣпше и лѣпше росходять ся, а май дале ближать ся една ку другой, и город Багдад е то мѣсто, де майближе стоять една ку другой. Ниже Багдада зновель ся росходять, докы напослѣдь въедно ся стекуть и называють ся тогды Шатт ал-Араб; пак ота чинить велику делту и сыпле ся у до Персийского заливу. Ток рѣкы зарегулованый гатями, при берегах суть заводньованы оазы. Найвекшый водоем Мосул быв заповненый в роках 1982–1985. Рѣка сплавна од Багдада цѣлорочно, од Мосула — лем в яри, при повени. Найвекшы варошы на берегах Тигриса суть: в Турции — Диарбакыр; В Ираку — Мосул, Багдад, Кут, Амара. Жерела и одказы Ласловъ Чопей. Водительна книга ко учѣню исторіѣ у народныхъ школахъ а разомъ воведеніе до науки исторіѣ для учителѣвъ и учительскихъ кандидатовъ / по мадярски написали Др. Кишшъ Аронъ и Маіеръ Микша, по руски передѣлавъ Чопей Ласловъ. Будапештъ: Мадярска Кральовска Университечна Книгопечатня, 1884. Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. ISBN 5-85270-057-6русс. Референции Тоты даны суть часточно або цалком основаны на перекладах статей Tigris на чеській Вікіпедії a Тигр (река) на російскій Вікіпедії.